Karen Hækkerup (S), 2012-02-08:
Jeg er enig i, at vi skal udbrede det og opfordre kommunerne til at anvende det endnu mere.
Socialstyrelsen arbejder i projektet www.inddrag.nu med at udbrede kendskabet til både familierådslagning og til andre inddragende metoder for at forebygge eksempelvis anbringelser.
Socialstyrelsen tilbyder kurser, hvor man kan lære at afholde netværksmøder, der er et tilbud om gratis konsulentstøtte til institutioner og kommuner, der vil arbejde med familierådslagning, ligesom styrelsen har oprettet en hjemmeside med informationsmateriale om familierådslagning og andre inddragende metoder.
Jeg kan oplyse, at Socialstyrelsen har afholdt to regionale kurser i metoden i 2011, og at der foreløbig er planlagt to regionale kurser i 2012.
Jeg vil desuden gerne understrege, at vi med partnerskabsaftalen med KL, som vi også har været inde på tidligere, sætter fokus på at støtte kommunerne til at kunne vælge at anvende de indsatser, der virker.
Familierådslagning er helt sikkert noget, vi skal bruge mere.
Derfor gør vi, hvad vi kan for at få det udbredt og få undervist folk i at anvende det rigtigt.
Det er, som spørgeren er inde på,
helt essentielt, for hvis man vil forebygge en anbringelse, kan det godt nogle gange lade sig gøre ved at aktivere nogle ressourcer i netværket, som man slet ikke var klar over var der, men hvor man, ved at man sætter sig ned og taler sammen om tingene, får fundet en løsning, som er den langt bedste løsning for barnet.
Så jeg er enig med spørgeren i, at vi skal gøre, hvad vi kan for at udbrede metoden og familierådslagning.
Når der bliver spurgt til, hvad vi skal gøre, når sådan nogle sager opstår, så ved jeg ikke, om der spørges til, hvad vi skal gøre, hvis der er nogle, der laver konkurrencer.
Det har jeg svaret på.
Det giver ikke anledning til, at vi laver ny lovgivning eller nye regler.
Vi skal tage afstand fra det, og vi skal understrege, at den lovgivning, der gælder, naturligvis skal følges.
Det er i øvrigt punkt 1 i den aftale, jeg har lavet med Kommunernes Landsforening om at indgå et partnerskab.
Noget af det første, jeg gjorde som minister, var, at jeg tog kontakt til KL og sagde, at nu bliver vi nødt til at finde løsninger, vi bliver nødt til at finde løsninger, for de mange rapporter, der lå på mit bord, dokumenterede, at under den tidligere regering havde man ikke formået at få løftet uddannelse til plejefamilier, samtaler med børn, der skulle hjembringes.
Det ene efter det andet, der er lovgivet om i Folketinget, lå der rapporter på mit bord om, som der ikke var fulgt særlig godt op på.
Det, der tidligere har været kutyme, har jo været, at den tidligere regering brokkede sig, KL sagde, at de ikke havde nogen penge, og så kom man aldrig videre.
Det, der var min mission, var at få løftet opgaverne og få taget et fælles ansvar for, at der rent faktisk skete noget.
Derfor indgik jeg et partnerskab med KL, og jeg vil sige, at KL er meget optaget af, at der skal løsninger til på det her område.
Der er også en erkendelse af, at det ikke har været gjort godt nok, at der er kommuner, der har underpræsteret, og derfor har Jan Trøjborg, der er formand for KL, skrevet et brev i en rimelig harsk tone til kommunerne med henblik på at få dem til at følge op på den lovgivning, der er.
Jeg følger det her meget tæt, og jeg ser på det med allerstørste alvor, når der er børn i vores samfund, der ikke har det godt.